
Norsk Journalistlags innspill til statsbudsjettet 2027 og de fireårige styringssignalene for mediestøtten - Prop. 1 S (2026–2027) Kultur- og likestillingsdepartementet, Del II: Kap. 334 Film- og dataspillformål og kap. 335 Medieformål og Del III: Kap. 11 Mediepolitiske styringssignaler 2027–2030
Norsk Journalistlag (NJ) er både en fagforening og en mediepolitisk organisasjon for redaksjonelle medarbeidere i redaktørstyrte medier, medarbeidere som produserer for redaktørstyrte medier, frilansere og de som utdanner seg til å jobbe i media. Vi har om lag 8800 medlemmer over hele landet. 
Mediestøtte er demokratistøtte og et bredt spekter av tiltak er viktig for å opprettholde et robust mediemangfold i en urolig tid. Våre innspill peker derfor ikke bare på grep som trengs for 2027, men vel så viktig er forutsigbarhet og langsiktighet i mediepolitikken for resten av styringsperioden.
Vi er glade for at regjeringen foreslår en økning av mediestøtten for 2027 på 40 millioner kroner, men savner ambisjoner for opptrapping. Vi er også svært bekymret for at en løsning for gjeninnføring av momsfritaket skyves langt frem i tid, og at man i forslaget slik det nå foreligger åpner for en full debatt om berettigelsen for momsfritaket.
1. Styrk mediestøtten i 2027
Øk den direkte mediestøtten
Regjeringens forslag om 10 millioner kroner ekstra til innovasjon og utvikling, særlig rettet mot unges nyhetsbruk, er et viktig grep for å bidra til at flere i den aldersgruppen tilegner seg redaktørstyrt innhold og deltar i det offentlige ordskiftet, og er på nivå med hva NJ ba om i vårt innspill til statsbudsjett.
Vi savner derimot føringer for at journalistikk for og med unge skal ha varig prioritet, og at dette beløpet må oppjusteres i fremtidige budsjett. Det er avgjørende at satsingen ikke blir et enkeltstående tiltak, men starten på en reell opptrapping som gir større muligheter til å utvikle journalistikk som engasjerer unge og styrker deres deltakelse i demokratiet.
Samtidig er resten av budsjettforslaget for defensivt i en tid med sterkt press på medieøkonomien. NJ opprettholder kravet om minst 150 millioner kroner i økt direkte mediestøtte i 2027, utover ordinær prisjustering. 
Gjeninnfør et plattformnøytralt momsfritak raskt
NJ mener arbeidet med å gjeninnføre et plattformnøytralt merverdiavgiftsfritak for nyhets- og aktualitetsmedier må fremskyndes. Dagens avgift på lyd og levende bilder hemmer medienes utvikling av journalistiske formater som er særlig viktige for å nå unge.
Stortinget har allerede bedt regjeringen utrede et plattformnøytralt fritak for nyhetstjenester, og NJ ber om at regjeringen legger frem forslag i forbindelse med revidert nasjonalbudsjett for 2027, med raskest mulig ikrafttredelse.
Momsfritaket må samtidig holdes utenfor mandatet til det varslede mediepolitiske utvalget, for å unngå ytterligere forsinkelser og en ny diskusjon om hele fritaket.
Da nullmoms ble innført i Norge i 2016 var det en stor seier, og et politisk mot som det ble lagt merke til langt utover landets grenser. Prinsippet om at det ikke skal være moms på det frie ord, bør opprettholdes og ikke skapes uklarhet rundt i et nytt utredningsarbeid.
Samtidig skaper Skatteetatens praktisering av dagens momsfritak for elektroniske aviser rettslig usikkerhet. Etter merverdiavgiftsloven § 6-1 skal tekst og stillbilder utgjøre en overveiende andel. Avgiftsreglene må ikke føre til at myndighetene overprøver redaksjonelle prioriteringer eller legger unødige begrensninger på journalistikkens utvikling. NJ ber derfor Stortinget anmode regjeringen om snarest å avklare og sikre at innholds- og formatkravet vurderes ut fra det samlede antallet publiserte saker, og ikke ut fra publiseringstidspunkt, lesetid eller mekaniske prosentterskler.
Vi viser for øvrig til innspillet fra Mediebedriftenes Landsforening. 
Gi NRK rammer til å oppfylle samfunnsoppdraget
NJ støtter et sterkt NRK med et bredt mandat. Proposisjonen viser at den eksterne evalueringen fra Oslo Economics fraråder ytterligere effektiviseringskrav mens NRK gjennomfører store investeringer og omstilling. Kutt kan svekke både journalistikken og oppdragene til eksterne produksjonsmiljøer.
Samtidig må politikerne vise varsomhet med å gi nye pålegg og krav, samtidig som man i realiteten reduserer de økonomiske overføringene. NRK står i, og vil være preget av store omstillinger, i årene som kommer og frem til flytting til nye lokaler på Ensjø. I denne perioden må politikerne sørge for at NRK har tilstrekkelig handlingsrom.
Styrk kompetansen og undersøkende journalistikk
Det er positivt at støtten til kompetanseutvikling i mediene videreføres gjennom bevilgningene til Institutt for Journalistikk (IJ) og Senter for undersøkende journalistikk (SUJO). Det gir våre medlemmer bedre muligheter til å utvikle kompetansen sin og holde seg faglig oppdatert gjennom arbeidslivet. Vi ser at det er kort vei fra bevilgningene til redaksjonelle resultat. Det samlede kurstilbudet som gis av disse to miljøene er særlig viktig for de minste mediehusene.
Gi lokalradioene et løft nå
Regjeringen erkjenner lokalradioenes krevende økonomiske situasjon, men foreslår likevel ingen reell økning i bevilgningene utover ordinær prisjustering. NJ mener dette er utilstrekkelig og ber om en betydelig styrking av tilskuddet til lokale lyd- og bildemedier i 2027.
Det må samtidig sikres tilstrekkelige midler til nødvendig utbygging og drift av DAB-nettet, slik at lokalradioene får forutsigbare rammevilkår og kan opprettholde et mangfold av lokale journalistiske tilbud.
NJ viser for øvrig til Norsk Lokalradioforbunds innspill.
Sikre den uavhengige produksjonsbransjen
Produksjonsselskapene står bak et bredt spekter av norske TV-produksjoner, fra dokumentarer og samfunnsprogrammer til underholdning, og andre programmer som speiler den norske virkeligheten. Prosjektøkonomi og utstrakt midlertidighet gjør det vanskelig å beholde kompetanse og sikre kontinuitet i produksjonsmiljøene.
Proposisjonen beskriver lavere etterspørsel etter produksjoner og at filmarbeidere og talenter forlater bransjen. Regjeringen foreslår en filmsatsing på 45 millioner kroner, hvorav 15 millioner til insentivordningen. Satsingen må også bidra til å sikre gode rammevilkår for uavhengige produksjonsselskaper.
2. Fireårige styringssignaler og gjennomgang av virkemidlene
Sikre langsiktige og teknologinøytrale støtteordninger
Da de fireårige styringssignalene første gang ble innført, var NJ og de øvrige bransjeorganisasjonene pådrivere for det. Vi mente at en forutsigbarhet i mediestøtten ville gi mediene mer arbeidsro i en krevende omstillingstid. Vi støtter fortsatt en styringsperiode, men det er et problem at ordningen praktiseres som et tak, og at det er lite rom for fleksibilitet i ordningen.
Fire år er veldig lenge i et medieperspektiv. Det tar ikke praktiseringen av styringssignalene hensyn til. Vi savner også en ambisjon for opptrapping av støtten i perioden.
De nye styringssignalene for mediestøtten må legge til rette for et reelt løft for journalistikken i hele landet.
Produksjonstilskuddet må bli teknologinøytralt og tildeles tidligere på året. Journalistikkens innhold og samfunnsfunksjon må være avgjørende, også når den formidles gjennom lyd og levende bilder. 
Styringssignalene må samtidig sikre at satsingen på journalistikk for og med unge får en langsiktig forankring. Det bør derfor fastsettes tydelige mål for satsingen gjennom hele styringsperioden, slik at mediene får forutsigbarhet til å bygge kompetanse, utvikle nye journalistiske formater og etablere varige relasjoner til yngre målgrupper.
For lokalradioene må en eventuell omlegging av støtteordningene bygge på faktiske behov og sikre forutsigbarhet for lokale redaksjonelle tilbud.
Sikre den uavhengige produksjonsbransjen over tid
NJ ber om at flerårige støtteforpliktelser for uavhengige produksjonsselskaper som utvikler og produserer et bredt spekter av norsk TV-innhold, vurderes i den varslede gjennomgangen av de mediepolitiske virkemidlene.
Målet må være større kontinuitet i fagmiljøene, bedre arbeidsvilkår og større mulighet til å utvikle og gjennomføre norske produksjoner som bidrar til et mangfoldig medietilbud, også der det kommersielle markedet alene ikke gir tilstrekkelig grunnlag.
Sikre bred representasjon i utvalget
Regjeringen varsler en gjennomgang av de mediepolitiske virkemidlene. NJ mener det er viktig at utvalget får en bred sammensetning som gjenspeiler hele mediesektoren – også dem som produserer journalistikken. Vi ber derfor om at Norsk Journalistlag blir representert i utvalget.

